b"\n_START_ARTICLE_\nJens Otto Krag\n_START_SECTION_\nBiografia\n_START_PARAGRAPH_\nVa n\xc3\xa9ixer el 15 de setembre de 1914 a la ciutat de Randers, poblaci\xc3\xb3 situada al comtat d'\xc3\x85rhus. El 1930 es trasllad\xc3\xa0 a la ciutat de Copenhaguen, on estudi\xc3\xa0 economia a la Universitat de Copenhaguen._NEWLINE_Mor\xc3\xad d'un infart de miocardi el 22 de juny de 1978 a la seva resid\xc3\xa8ncia de Copenhaguen.\n_START_SECTION_\nActivitat pol\xc3\xadtica\n_START_PARAGRAPH_\nMembre del Partit Socialista des de 1930, l'any 1947 fou escollit per primer cop diputat del Folketing (parlament dan\xc3\xa8s) i fou nomenat Ministre de Comer\xc3\xa7 pel govern de Hans Hedtoft. L'any 1949 fou un dels principals valedors de l'entrada del seu pa\xc3\xads com a membre de dret a l'OTAN._NEWLINE_El 1950 renunci\xc3\xa0 al seu esc\xc3\xb3 i posici\xc3\xb3 al govern dan\xc3\xa8s per esdevenir ambaixador als Estats Units d'Am\xc3\xa8rica, c\xc3\xa0rrec que va desenvolupar fins al 1953. Aquell mateix any fou nomenat un altre cop ministre, inicialment ministre sense cartera i posteriorment Ministre del nou departament d'assumptes econ\xc3\xb2mics, i entre 1958 i 1962 fou nomenat Ministre d'Afers Estrangers._NEWLINE_El setembre de 1962 fou nomenat Primer Ministre de Dinamarca en substituci\xc3\xb3 de Viggo Kampmann, c\xc3\xa0rrec que va desenvolupar fins al 1968. L'any 1966 fou guardonat amb el Premi Internacional Carlemany, concedit per la ciutat d'Aquisgr\xc3\xa0, pels seus esfor\xc3\xa7os en favor de la unitat europea. L'any 1971, quan el seu partit retorn\xc3\xa0 al poder, fou novament nomenat Primer Ministre. Durant el seu segon mandat inici\xc3\xa0 una campanya en favor de la unitat i la cooperaci\xc3\xb3 europea, realitzant el refer\xc3\xa8ndum d'entrada de Dinamarca a la Comunitat Econ\xc3\xb2mica Europea l'any 1972. El refer\xc3\xa8ndum fou guanyat, per\xc3\xb2 l'estret marge aconseguit li f\xc3\xa9u veure la severa divisi\xc3\xb3 del seu pa\xc3\xads, renunciant Krag al seu c\xc3\xa0rrec aquell mateix any. _NEWLINE_La seva carrera pol\xc3\xadtica finalitz\xc3\xa0 l'any 1975 despr\xc3\xa9s d'esdevenir el representant del Mercat Com\xc3\xba Europeu durant un any als Estats Units."